钦定古今图书集成/明伦汇编/氏族典/第120卷 > 陈孝意
## 钦定古今图书集成/明伦汇编/氏族典/第120卷 > 陈孝意

按《隋书陈孝意传》：“河东陈孝意，少有志尚，弱冠以贞
介知名。大业初，为鲁郡司法书佐，郡内号为廉平。太
守苏威尝欲杀一囚，孝意固谏，至于再三，威不许。孝
意因解衣请先受死，良久，威意乃解，谢而遣之，渐加
礼敬。及威为纳言，奏孝意为侍御史。后以父忧去职，
居丧过礼，起授雁门郡丞，在郡菜食斋居，朝夕哀临”，
每一发声，未尝不绝倒，柴毁骨立，见者哀之。于时政
刑日紊，长吏多赃污，孝意清节弥厉，发奸擿伏，动若
有神，吏民称之。炀帝幸江都，马邑刘武周举兵作乱，
孝意率兵讨之。俄而武周引兵来攻，孝意拒之，每致
克捷。但孤城独守，外无声援，孝意执志，誓以必死。围
城百馀日，粮尽，为校尉张伦所杀。